La líder de Ciutadans a Catalunya, Lorena Roldán, ha apel·lat a la unitat del constitucionalisme per "frenar d'una vegada per totes qui vol tombar la Constitució", en referència a l'independentisme. "Demanem als constitucionalistes que pensem més en els interessos dels espanyols i no tant en els interessos de partit", ha reclamat en una atenció a mitjans a Sant Boi de Llobregat. De fet, Roldán ha respost així en ser preguntada per les informacions que apunten que el PP estaria sondejant líders de la formació taronja per incorporar-los a les seves files, com ha publicat 'El País'. La també diputada al Parlament no s'hi ha volgut referir directament però sí que s'ha dirigit expressament als populars i els ha demanat "anar de la mà" per fer front a l'independentisme. Segons 'El País', el PP ja ha contactat amb dirigents com Juan Carlos Girauta, Begoña Villacís o Patricia Reyes, encara que aquests ho han rebutjat. Aquest intent de captació s'emmarca en la desfeta electoral que ha patit Ciutadans en les darreres eleccions espanyoles del 10 de novembre, quan van passar de 47 escons al Congrés a tenir-ne 10. De fet, molts membres de l'anterior executiva de la formació van quedar-se sense representació a la cambra i ara el PP buscaria incorporar-los al seu partit.

Summary: Roldán apel·la a la unitat del constitucionalisme: "Hem de pensar més en l'interès dels espanyols i no en el de partit"


Els comuns han carregat contra el PSC pel canvi de discurs del socialistes a nivell espanyol, a qui acusen d'haver renunciat a la plurinacionalitat i el federalisme, i han avisat que votar el PSC a Catalunya "és llençar una moneda a l'aire" perquè "no té més ideologia que les enquestes". En una roda de premsa al Parlament, la presidenta parlamentària de CatECP s'ha referit al debat de candidats a la presidència espanyola de dilluns i ha assegurat que el president en funcions, Pedro Sánchez, "va competir per la dreta" amb Cs, PP i Vox amb una proposta "molt dura" per Catalunya i sense voluntat de "desencallar". El número 4 d'En Comú Podem, Gerardo Pisarello, s'ha expressat en un sentit similar i ha dit que l'actitud de Sánchez va ser "molt preocupant", mentre també ha criticat la presència de Vox i ha demanat "no normalitzar-la".

Summary: Els comuns avisen que votar el PSC "és llençar una moneda a l'aire" perquè "no té més ideologia que la de les enquestes"


L'Hospital Universitari de Bellvitge s'està transformant aquests dies per atendre els pacients amb coronavirus. Un dels principals objectius és augmentar la capacitat de cures intensives (UCI) i reorganitzar tots els fluxos de treball, en un hospital on el 85% de l'activitat, aproximadament, es dedica ara al coronavirus. El centre ha reconvertit diversos espais, com el vestíbul de consultes, convertit en una àrea d'hospitalització amb una cinquantena de llits 'prealta', és a dir, per a aquells pacients que encara necessiten tractament abans de tornar a casa. També han rescatat antigues sales d'operacions que actualment servien com a magatzem i que han adaptat com una àrea més d'hospitalització.

Summary: Dels antics quiròfans al vestíbul de consultes: Bellvitge es transforma per atendre els pacients amb coronavirus


L'Observatori del Paisatge de Catalunya en col·laboració amb el Consell Comarcal de la Cerdanya, l'Ajuntament de Llívia, el Parc natural regional dels Pirineus catalans i la comunitat de Comuns Pirineus Cerdanya, ha completat el primer mapa transfronterer dels punts d'observació de la Cerdanya, tant de la part catalana com francesa. L'inventari identifica i caracteritza els 169 punts d'observació del paisatge cerdà amb més qualitat escènica i més valorats per la població. Alguns dels miradors són ben patents i altres passen més desapercebuts, motiu pel qual ha estat imprescindible la col·laboració de la població per identificar-los. Ciutadania, ajuntaments i agents territorials han fet 130 aportacions que han permès detallar entre 4 i 5 miradors a cadascun dels 39 municipis, 17 catalans i 22 francesos. Tècnics de l'Observatori del Paisatge i del Parc Natural Regional dels Pirineus Catalans han completat les aportacions amb visites sobre el terreny. Els punts d'observació, alguns dels quals tenen plafons informatius i altres no, s'han classificat segons la seva ubicació.  El tècnic del Consell Comarcal de Cerdanya, Joan Bragulat, ha explicat que els punts s'han classificat segons si són: punts elevats, donada l'orografia de la Cerdanya, ofereixen panoràmiques excepcionals, com ara el cim del Carlit o del Puigmal; un espai quotidià, situats dins dels pobles, es tracta de places, parcs o balconades en punts elevats, entre ells, el punt d'observació de la Torre de Das o el de Músser; a peu de carretera, situats en revolts, accessos o zones de parada; proper a un element patrimonial, històricament, els punts elevats han acollit ermites i construccions defensives per al control del territori, per exemple, el castell de Porté-Puymorens o l'ermita de Sant Salvador de Predanies; o amb un camp de visió de 360 graus, punts que ofereixen vistes àmplies, perfils llunyans i solen ser els més valorats per la ciutadania, els de Santa Llocaia Palau i Sant Grau són dos exemples. Un dels tècnics del consell que ha col·laborat en l'elaboració de l'inventari, Marc Torrent, senyala que "una de les coses bones en l'elaboració del mapa ha estat que han participat ajuntaments, entitats i particulars per a detectar els punts". En aquest sentit afegeix Torrent "hem aconseguit que la gent se'ls senti propis". A més d'identificar i descriure els punts d'observació a ambdues bandes de la frontera, el document emfasitza el paper que aquests miradors poden tenir en la promoció dels diversos municipis i del seu patrimoni o per a iniciatives didàctiques i de sensibilització ambiental. És per això que ofereix a les administracions i entitats cerdanes una sèrie d'orientacions i propostes. Torrent assegura que "el mapa està pensat per a treball a nivell turístic". Bragulat apunta que "l'inventari serveix per donar a conèixer els punts d'observació del paisatge i promoure'n l'ús, és un dels recursos que tenim a la comarca". Des de l'Observatori es vol que a més la senyalització serveixi per a millorar-ne l'accés, millorar la qualitat dels miradors o recuperar antics camins que connectin fins on sigui possible els punts d'observació.

Summary: Elaboren un mapa transfronterer amb 169 punts d'observació de la Cerdanya


Temporada Alta continua oferint nous tastos de la programació d'aquest 2017. Coincidint amb la posada a la venda d'alguns dels espectacles, el festival ha desvetllat part del seu cartell. El dramaturg i director Pau Miró hi serà per partida doble, perquè a més d'estrenar-hi la seva adaptació del 'Cyrano' amb Lluís Homar, també portarà al Temporada Alta 'Un tret al cap', on reflexiona sobre el periodisme i l'ètica professional. 'La autora de las meninas' d'Ernesto Caballero i el ja clàssic 'Non Solum' de Sergi López són altres espectacles que formaran part del cartell d'aquest 2017, i que s'han donat a conèixer aquest dilluns. En l'apartat musical, el Temporada Alta acollirà la presentació de 'Los Ángeles', el nou disc de Rosalía i Raül 'Refree', a més d'un concert del músic de Nova Orleans Trombone Shorty.  El cartell complert de la 26a edició es desvetllarà el proper 1 de setembre, però com ja és habitual, Temporada Alta comença a escalfar motors. Durant les darreres setmanes, el festival de tardor d'arts escèniques ja ha donat a conèixer alguns dels noms propis que formaran part de la programació. A finals de juny, Temporada Alta va presentar quines seran les disset coproduccions que es podran veure als escenaris de Girona i Salt. En destaquen l'estrena del 'Cyrano' de Pau Miró, 'Blasted' (Rebentats) de Sarah Kane dirigida per Alícia Gorina, 'Vània' de Txèkhov amb direcció de Rigola o 'Dancing with frogs' de Sol Picó. En música, l'uruguaià Jorge Drexler ha escollit Girona per estrenar el seu nou disc a l'estat espanyol. I entre aquella programació que també s'ha desvetllat hi ha també els concerts de Diego El Cigala, de la maliana Oumou Sangaré, l'espectacle de circ 'Saloon' dels canadencs Cirque Éloize, 'E.V.A' de Julio Manrique (per celebrar els 25 anys de T de Teatre) o el retorn d''Art' de Yasmina Reza. Aquest dilluns, Temporada Alta ha posat a la venda un nou paquet d'entrades per a vuit espectacles. I això ha permès conèixer més noms propis del cartell per a aquest 2017. El dramaturg i director Pau Miró hi serà per partida doble, perquè a més del 'Cyrano', també passarà pel festival 'Un tret al cap'. Una obra que ha passat per la Beckett on el dramaturg reflexiona sobre el periodisme i l'ètica professional. En teatre, el festival també portarà la comèdia 'La autora de las meninas' d'Ernesto Caballero, on l'actriu Carmen Machi interpreta una monja que rep l'encàrrec de copiar l'obra mestra de Velázquez. I en l'apartat musical, Temporada Alta acollirà la presentació de 'Los Ángeles', el nou disc de Rosalía i Raül 'Refree', i un concert -organitzat conjuntament amb La Mirona- del músic americà Troy Andrews, més conegut com a Trombone Shorty. 'Non Solum', tot un clàssic El paquet d'entrades que s'ha posat a la venda aquest dilluns inclou també un clàssic del festival: el monòleg 'Non Solum', que Sergi López tornarà a reposar dalt dels escenaris. Una comèdia, precisament, coproduïda pel Temporada Alta, on es va estrenar al 2005. El paquet es completa amb dues de les disset coproduccions del festival ('Cyrano' i 'Dancing with frogs') i una nova funció d''E.V.A' de Julio Manrique. De moment, per a aquests vuit espectacles, a través de la web se n'ha posat a la venda només una part de l'aforament. La resta es reserva per a principis de setembre.  Enguany, a més, s'ha reduït el preu de les entrades (com a conseqüència de la baixada de l'IVA cultural, que passa del 21 al 10%). Tot i això, la reducció s'ha aplicat de manera desigual. S'ha disminuït més el preu de les entrades més econòmiques i no tant de les més cares, per així facilitar l'accés al segment de públic més ampli possible. A més, a les entrades s'hi apliquen els descomptes habituals del Festival.

Summary: 'Un tret al cap' de Pau Miró, 'La autora de las meninas' d'Ernesto Caballero i el clàssic 'Non Solum', al Temporada Alta


El Govern ha aprovat aquest dimarts el Decret de dissolució del Col·legi d’Agents i Comissionistes de Duanes de la Jonquera. El mateix Col·legi n’havia sol·licitat la dissolució al Departament de Justícia en considerar que la seva activitat ja està representada a Catalunya per un Consell General, que aplega dos col·legis més (Barcelona i Tarragona), i per altres associacions professionals. L’Assemblea General del Col·legi de la Jonquera també va acordar que el seu patrimoni, un cop dissolt el Col·legi, passés a Ateia Oltra-Girona, entitat sense ànim de lucre que opera en aquest territori i que ja compta, com a associades, amb les empreses que actuaven amb els agents de duanes quan va desaparèixer aquesta figura i se’n va crear la de representant duaner. Els col·legis professionals d’agents i comissionistes de duanes es van crear a principis del segle passat (1922) en totes aquelles poblacions on hi havia duanes. Una d’aquestes corporacions va ser el Col·legi d’Agents de Duanes de Portbou, que va ser absorbit pel Col·legi d’Agents i Comissionistes de Duanes de la Jonquera l’any 1987.  El representant duaner és un professional habilitat per la Direcció General de Duanes i Impostos Especials per presentar a despatx les mercaderies que han de ser objecte d'importació o exportació. La seva intervenció en les transaccions facilita els intercanvis internacionals, atès que assumeix el dictamen pericial duaner, ofereix garanties financeres davant les administracions i proporciona més seguretat i fluïdesa en les tramitacions i operacions de pagament.  Aquesta actuació se suma a altres iniciatives impulsades pel Govern per racionalitzar i enfortir el mapa col·legial de Catalunya, com ho han estat la Llei 1/2017, del 6 de febrer, de fusió del Col·legi Oficial d'Enginyers Tècnics Agrícoles i Perits Agrícoles de Catalunya i el Col·legi Oficial d'Enginyers Tècnics Forestals de Catalunya en el Col·legi d'Enginyers Tècnics Agrícoles i Forestals de Catalunya, i el Decret 50/2017, de 23 de maig, de creació del Col·legi de Criminòlegs de Catalunya.  L’article 125.1 de l’Estatut d’autonomia de Catalunya estableix la competència exclusiva de la Generalitat en matèria de col·legis professionals. La Llei 7/2006, d’exercici de professions titulades i dels col·legis professionals, regula els requisits i el procediment de dissolució –mitjançant un decret del Govern– d’aquestes corporacions.

Summary: El Govern aprova la dissolució del Col·legi d’Agents i Comissionistes de Duanes de la Jonquera


Uns 75 activistes del moviment Meat The Victims han entrat aquest diumenge a la matinada en una granja de Sant Pere de Vilamajor (Vallès Occidental) per denunciar les condicions en què viuen els animals. Els animalistes han fet fotografies i vídeos dels porcs i les instal·lacions que han penjat a les xarxes socials. Cap a tres quarts de set del matí ha arribat el primer treballador de la granja, que ha avisat els Mossos d'Esquadra. Fins al lloc s'han desplaçat agents d'aquest cos i de la policia local que han identificat alguns dels activistes. Aquesta és la segona vegada que activistes que actuen sota el nom Meat The Victims fan una acció a Catalunya. L'1 de desembre van entrar en una granja de gallines a Mataró.

Summary: Activistes animalistes entren en una granja de porcs de Sant Pere de Vilamajor


El Museu de Tortosa ha renovat una part de la seva exposició permanent. La mostra inclou nous elements inèdits del fons de reserva del centre cultural - en el qual es conserven més de 5.000 peces-. Es tracta d'uns fogonets portàtils de l'època de la Turtuxa andalusina, un dels quals s'ha inclòs en una exposició itinerant que viatjarà dos anys per tot el país, i altres peces de ceràmica i metall de la Dertosa romana i les rutes comercials de l'Alt Imperi. L'exposició ha incorporat també una cronologia que enllaça la història moderna i contemporània a la ciutat i ofereix recursos interactius i mecànics per conèixer més detalls dels canvis de Tortosa entre aquests períodes. A més, s'han instal·lat codis QR per complementar les audioguies i millorar la interpretació del material exposat.

Summary: Noves peces i una cronologia interactiva se sumen a l'exposició permanent del Museu de Tortosa


La portaveu parlamentària del PSC, Eva Granados, ha criticat que JxSí i la CUP no volen fixar un ple 'específic' sobre l'1-O i les seves conseqüències com ells demanen "perquè volen fer una DUI". Granados ha criticat així que en la Junta de Portaveus no s'hagi fixat l'ordre del dia del proper ple i ha lamentat que les dues formacions "insisteixen a menystenir i paralitzar les institucions del país". Per a la socialista, que no s'hagi fixat una data per a un ple 'específic' és una nova demostració que els partits de la majoria "no busquen altra cosa que manllevar el necessari debat parlamentari i eviten fixar el ple perquè voler fer una declaració unilateral d'independència".  La portaveu ha explicat que proposen un ple 'específic' sobre l'1-O davant l'"escalada de tensió" que s'ha produït i ha argumentat que serviria perquè els ciutadans i els grups de l'oposició "coneguessin què ha fet el Govern davant una convocatòria que se salta la legalitat". Granados ha insistit a reclamar que el president "aturi aquest procés que condueix al desastre". Al mateix temps, ha exigit al govern del PP "que abandoni la seva estratègia de confrontació per trobar una sortida dialogada".

Summary: El PSC diu que JxSí i la CUP no volen fixar un ple sobre l'1-O "perquè volen fer una DUI"


L'escriptora xilena Isabel Allende publicarà el pròxim 21 de maig la seva nova novel·la 'Largo pétalo de mar' (Plaza & Janés) sobre una parella catalana exiliada a Xile per la Guerra Civil. Coincidint amb el 70è aniversari de l'arribada del Winnipeg a Xile, la novel·la narra la història d'en Víctor i la Roser, una parella catalana que van formar part dels més de 2.000 exiliats espanyols que van arribar a Xile amb el vaixell que Pablo Neruda va llogar l'any 1939. L'editorial ha remarcat que és la primera vegada que Allende aborda el tema de la Guerra Civil espanyola i l'exilio republicà, temes pels quals s'ha documentat àmpliament. El llibre es publicarà a l'Estat i a Llatinoamèrica el 21 de maig i a Estats Units, el 4 de juny.  En plena Guerra Civil espanyola, el jove metge Víctor Dalmau, juntament a la seva amiga pianista Roser Bruguera, es veuen oblidats a abandonar Barcelona, exiliar-se i creuar els Pirineus a França. Viatjaran amb el Winnipeg, un vaixell llogat per Neruda, que va portar a més de 2.000 espanyols a Valparaíso. Van ser rebuts com herois a Xile i s'integraran a la vida social del país durant diverses dècades fins el cop d'Estat que va derrocar Salvador Allende, amic d'en Víctor per la seva afició en comú als escacs. La novel·la recorre mig segle d'història a Xile des dels anys 40 fins als 90, passant pel cop d'estat de Pinochet. Desfilen pel llibre com a personatges secundaris Salvador Allende i el mateix Pablo Neruda. També s'aborden els amors, passions i els diferents exilis que durant tota una vida pateixen els personatges.  Per escriure 'Largo pétalo de mar', l'escriptora xilena ha entrevistat a supervivents d'aquest episodi històric, entre ells Victor Pey, qui recentment va morir i va ser empresari, periodista que va dirigir el diari 'Clarín' i va ser conseller d'Allende.

Summary: Isabel Allende publicarà 'Largo pétalo de mar' sobre una parella catalana exiliada a Xile per la Guerra Civil


El secretari d'organització del PSC, Salvador Illa, ha assegurat que els pressupostos generals de l'Estat no s'estan negociant ni a Lledoners ni a Brussel·les. En una entrevista al programa 'El Suplement' de Catalunya Ràdio aquest diumenge al matí, Illa ha subratllat que els comptes espanyols "s'aproven al Congrés dels diputats, que és on, si es tramiten, s'han de negociar". El socialista ha dit que la seva formació "no entendria que no es donés suport als pressupostos, perquè ofereixen millores molt substancials per Catalunya i per al conjunt de l'Estat". Illa ha explicat que el candidat del PSC a l'Ajuntament de Barcelona, Jaume Collboni, "prioritzarà pactes d'esquerres i no independentistes".

Summary: El PSC assegura que els pressupostos no es negocien ni a Lledoners ni a Brussel·les


El portaveu adjunt del PPC al Parlament, Santi Rodríguez, ha posat en dubte que el president de la Generalitat, Carles Puigdemont, hagi decidit la configuració del nou Govern assegurant que els consellers sabien que assumirien aquest càrrec abans que Puigdemont sabés que seria president. “Expressem els nostres dubtes de si és el govern del president Puigdemont o el govern heretat del president Mas”, ha assegurat des de la plaça de Sant Jaume després d’assistir a l’acte de presa de possessió dels membres del nou executiu. A més, ha lamentat que els consellers hagin promès el càrrec pel país i pel president i no hagin promès lleialtat als catalans. Segons Rodríguez, hauria estat un detall perquè els ciutadans haguessin sentit que els consellers treballen pel país.

Summary: El PPC qüestiona que el govern sigui de Puigdemont i assenyala que és un executiu “heretat” de Mas


"Mira, el president. Fes una foto!", exclamaven els passejants que es creuaven amb la família  ACN Barcelona.-Passejants i turistes que es congregaven al centre de Barcelona han pogut veure amb sorpresa com el president de la Generalitat, Carles Puigdemont, passejava amb la seva dona i amb les seves filles, des del Palau de la Generalitat fins a la carpa de l'ANC a la plaça Catalunya. "Mira, el president! Fes una foto!", deien els curiosos, tot i que pocs han estat els que han intercanviat algunes paraules amb Puigdemont. El president ha saludat alguns ciutadans, però bona part de la passejada l'ha fet conversant amb el periodista Antoni Bassas. La resta del temps ha anat de la mà de la seva filla gran. La comitiva ha intentat evitar els carrers més concorreguts, però ha estat inevitable passar per zones amb molta aglomeració de gent. Alguns li han demanat que no afluixés i també s'han sentit alguns aplaudiments. acompanyat per la seva dona, Marcela Topor, i per les seves dues filles, Puigdemont ha sortit del Palau de la Generalitat entre alguns aplaudiments. Una de les nenes portava una rosa de Sant Jordi. Després de saludar alguns ciutadans a la plaça Sant Jaume, Puigdemont ha rodejat la catedral, on s'ha trobat amb un grup de turistes amb el seu guia, que els ha explicat en anglès que aquell era el president de Catalunya. Entre la multitud, les càmeres de televisió i els fotògrafs servien perquè els vianants s'adonessin que passava alguna cosa. Després s'hi fixaven bé i és quan veien que era el president de la Generalitat qui passejava pels carrers de Barcelona. La comitiva, envoltada de Mossos d'Esquadra i assessors del president, ha travessat llavors entre la gent que caminava per Portal de l'Àngel. El president fins i tot ha saludat els ocupants d'un taxi. Després de passar pel carrer de Santa Anna, la família ha arribat a la plaça Catalunya, on es congregava molta gent. Abans d'arribar a la carpa de l'ANC, un home li ha ofert una rosa de part del popular Xavier Garcia Albiol, però Puigdemont l'ha rebutjat amb bones maneres. Un cop a la parada de l'Assemblea, el president ha participat en un brindis amb el president de l'entitat, Jordi Sànchez, el d'Òmnium Cultural, Jordi Cuixart, i la presidenta de l'AMI, Neus Lloveras. També hi havia la presidenta del Parlament, Carme Forcadell, i dirigents de CDC i d'ERC com Jordi Turull i Marta Rovira.  "Per la independència, per la unitat i per Sant Jordi", ha exclamat Sànchez a l'hora de fer el brindis, el que ha provocat crits d'independència entre els simpatitzants que s'aplegaven davant la carpa.

Summary: Sorpresa al centre de Barcelona per la passejada de Puigdemont amb la seva dona i les seves dues filles


El president de Veneçuela, Nicolás Maduro, ha criticat en una compareixença al palau presidencial l’empresonament dels presidents de l’ANC, Jordi Sànchez, i d'Òmnium Cultural, Jordi Cuixart. Maduro també ha dit que el govern espanyol “no té moral” per haver “reprimit el poble de Catalunya” i “empresonat líders de la societat civil catalana”. El president veneçolà ha insistit que no es pronuncia “sobre el tema de Catalunya” perquè “és un afer intern d’Espanya”. Tanmateix, ha aprofitat la compareixença per dirigir-se directament al president del govern espanyol, Mariano Rajoy. “Com ha de saber Rajoy on està Veneçuela si no sap on és Catalunya”, ha assegurat Maduro.   Les declaracions del president veneçolà responen al ministre d'Afers Exteriors espanyol, Alfonso Dastis, que va assegurar que la Unió Europea mantindrà les sancions previstes contra el govern veneçolà. "L'oligarquia espanyola no té moral per referir-se a nosaltres, que prenguin les sancions que els doni la gana. A Veneçuela no la para ningú", ha advertit. En referència a l’actitud de Brussel·les, el president de Veneçuela ha dit que "tant de bo rectifiquin aviat".

Summary: Nicolás Maduro acusa el govern espanyol de “tenir presos polítics” i de “perseguir el poble de Catalunya”


El nou àlbum pren el nom d'un corsari holandès, 'Piet Hein', amb el qual el raper s'identifica ACN Brussel·les.-Josep Miquel Arenas, àlies Valtònyc, ha presentat el seu nou disc, 'Piet Hein', aquest dijous a Brussel·les, coincidint amb l'aniversari del seu exili a Bèlgica quan fa un any exacte que va marxar de casa seva. El raper mallorquí, condemnat a 3 anys i mig de presó a Espanya per cançons escrites el 2012, afirma en declaracions a l'ACN que no va marxar de casa per "sobreviure" sinó "amb un projecte polític", que era denunciar "que a Espanya no es respectava la llibertat d'expressió". Des que va arribar, assegura, el context judicial, amb la batalla als tribunals europeus, ja l'ha "cremat" perquè és a l'espera que es resolgui el seu cas. "Ja he fet tot el que havia de fer, ara toca fer música", diu. El nom del disc és una declaració d'intencions. Segons la informació al web oficial del nou àlbum, Piet Hein és un pirata holandès del segle XVI que "després d'haver estat tancat durant molt de temps pels espanyols, es venja i torna com un heroi al seu país". En paraules de Valtònyc, "Piet Hein era un pirata que va ser capturat per l'estat espanyol, després va fugir i va fer la guerra contra la Nova Espanya", explica, apuntant que veu una "retroalimentació" entre ells dos. En aquest sentit, valora que durant l'any que ha estat ell a Bèlgica s'ha avançat "molt" en llibertat d'expressió. "Els altres rapers no han estat absolts però no s'han atrevit a posar-los a la presó i això vol dir que tenen por que des d'Europa diguin que hi ha rapers dins la presó", assenyala. Al concert, que ha comptat amb l'actuació de Cesk Freixas primer, hi han assistit els exconsellers Lluís Puig, Meritxell Serret i Clara Ponsatí, l'activista Adrià Carrasco i també els advocats del raper, Paul i Simon Bekaert. Disc subvencionat El nou àlbum està subvencionat per l'estat belga. "Vaig demanar una subvenció i m'ho han pagat tot, no m'ha costat res", explica, afegint que mentre Espanya "subvenciona toros" a Bèlgica "se subvenciona música". Preguntat per l'estil del disc, Valtònyc creu que "pot agradar a tothom" pels elements de jazz que incorpora. Segons ell, trenca el "cànon d'estètica i protocols de hip hop". De les 13 cançons, segons ell sobresurt 'Foc', la "més política i punxant". "Cada cançó està feta amb la seva intenció i totes tenen alguna cosa a dir", conclou. Tot i que veu "exòtic" tornar a l'Estat algun dia, el mallorquí admet que potser es quedarà a viure a Bèlgica, i per això, afegeix, li interessa "fer-se" un lloc dins del panorama musical al país.

Summary: Valtònyc presenta el seu nou disc a Bèlgica coincidint amb l'aniversari del seu exili: "Ara toca fer música"


ERC tornarà a governar a Sallent després de 12 anys amb l'alcalde més jove de la història del Bages ACN Sallent.-Després de tres legislatures, Sallent (Bages) canviarà de color. JxCat ha perdut l'alcaldia, que passarà a mans d'ERC. L'encara alcalde, David Saldoni, reconeix "la patacada" i lamenta que el ciutadà no hagi "valorat" la feina feta els darrers anys. "Ens han dit gràcies per la feina feta i cap a casa", lamenta. A l'altra banda, el futur batlle, Oriol Ribalta, assegura que no s'esperaven guanyar amb majoria absoluta. Malgrat aquesta, el nou alcalde es mostra "obert" a parlar amb totes les forces "i posar-nos d'acord pel bé del poble". Els convergents han governat a Sallent els darrers 30 anys, a excepció del 2003-2007, en què l'alcaldia va estar en mans de l'ara portaveu d'ERC al Senat, Mireia Cortés, però llavors gràcies a un pacte. Ara ha estat per majoria absoluta, amb set dels 13 regidors. "És una gran sorpresa, ningú esperava, ni nosaltres la majoria absoluta", diu el futur batlle, fins ara alcalde pedani de Cabrianes. Amb 24 anys, el cabrianès serà el batlle més jove que ha tingut mai el Bages. Malgrat la joventut, i conscient que dirigir Sallent no és el mateix que Cabrianes, es veu "preparat" pel nou repte. "Toca arremangar-se i treballar", afegeix. Els bons números fan que Ribalta no necessiti pactes. No obstant això, assegura que és partidari d'un govern de consens. "Hi ha coses del dia a dia que pots decidir tu, però per les grans decisions és bo que hi hagi acords amplis", opina. "Una patacada important" Saldoni, alcalde de Sallent des del 2011, reconeix que el succeït el 26-M ha estat "una sorpresa desagradable". "És una patacada important que no esperàvem", assegura. La formació ha obtingut només 100 vots menys que el 2015, però l'increment de participació, del que n'ha sortit beneficiada majoritàriament ERC, fa que hagin passat de sis a quatre regidors. Saldoni lamenta que una part de l'electorat no hagi tingut en compte el que ha fet el seu govern els darrers anys per transformar Sallent. "Ha crescut la sensació que estàvem cansats i que calia un canvi", diu, tot negant-ho: "Tenia la il·lusió intacte, pensava en les coses de futur que convé a Sallent.". I espera que "la roda que gira, en la direcció correcta, no es pari". Col·laborar o ser oposició Segons Saldoni, Sallent ha de fer un creixement i això "requereix acords". En aquest sentit, recorda que durant la campanya "vam dir que passés el que passés, oferiríem un pacte a ERC". Després dels resultats, l'encara alcalde insisteix a dir que per afrontar els nous reptes "cal l'ajuda de tothom", però també remarca que Ribalta és qui ara "lidera" i, per tant, té "la iniciativa". Per contra, però, assegura que també es veu fent oposició. "És sana en qualsevol ajuntament", opina, tot apuntant al fet que ha de ser "constructiva" i al servei "del que el poble necessita". Per aquesta raó conclou que veu a la seva formació a qualsevol de les bandes del nou ajuntament. Haurà de deixar l'AMC Saldoni pilotava, des del gener del 2018 l'Associació Catalana de Municipis i Comarques (ACM), substituint a Miquel Buch, que va passar a ser conseller de la Generalitat. El fet que deixi de ser alcalde, implicarà, alhora, que no podrà presentar candidatura per renovar la presidència. "Ha estat una etapa breu", lamenta. No obstant això, assegura que se sent "orgullós de la feina feta", tant quan ha estat president com abans, però "la vida al final són etapes i s'ha de mirar al futur", afegeix.

Summary: Saldoni (JxCAT): "Ens han dit gràcies per la feina feta i cap a casa"


La regidora del PSC a l’Ajuntament de Tarragona Ana Santos ha mort aquest dimecres com a conseqüència d’una llarga malaltia. Santos era regidora des del 2015 i ocupava el càrrec de tinent d’alcalde de Polítiques d’Igualtat i Serveis a la Persona. Ana Santos ocupava la sisena posició de la candidatura socialista per a les eleccions del 26-M. La notícia del seu traspàs s’ha conegut durant el plenari municipal del mes d’abril, que s’ha suspès. Els membres de la corporació municipal han fet un minut de silenci en el seu record. En un comunicat, l'Ajuntament de Tarragona ha expressat el seu condol i suport per a la família, amics i companys de consistori i partit. La corporació ha lamentat profundament la pèrdua de la regidora “per la seva qualitat humana i la seva àmplia dedicació a la ciutat”. S’han decretat dos dies de dol, durant els quals se suspendran els actes oficials organitzats pel consistori i les banderes dels edificis municipals onejaran a mig pal.  Nascuda a Tarragona l'any 1966, Santos va prendre possessió com a regidora del grup municipal socialista de l'Ajuntament de Tarragona el 13 de juny de 2015, després de les darreres eleccions municipals. Durant aquest mandat s’ha encarregat de les àrees de Polítiques d’Igualtat i Serveis a la Ciutadania. Amb estudis de dret, professionalment va treballar com a empresària editorial. Santos va ser una persona amb llarg compromís polític des del Partit dels Socialistes de Catalunya (PSC). També va destacar per la seva implicació al món associatiu de la ciutat com a membre, entre d’altres, de la junta directiva del Consell Rector de la Cooperativa Obrera Tarraconense, la plataforma de dones Tarragona Onada Violeta i l'Associació de Veïns del Port de Tarragona.

Summary: Mor la regidora de l’Ajuntament de Tarragona Ana Santos, del PSC


El ple de la Paeria ha aprovat posar el nom '1 d'octubre' a la plaça que hi ha al davant del CAP de Cappont. Ha estat arran d'una moció presentada pel CDR que ja va ser debatuda fa 13 mesos i en aquella ocasió no va prosperar per l'abstenció de l'equip de govern del PSC i el rebuig de Cs i PP. Aquest divendres la moció s'ha aprovat als 15 vots del govern tripartit municipal d'ERC, JxCat i el Comú però el bateig de la plaça no serà efectiu de seguida sinó que tal com ha dit la portaveu Jordina Freixanet, la decisió haurà de seguir el seu ''circuït'' i es traslladarà al Consell de la Ciutat abans que el paer en cap, Miquel Pueyo, la faci efectiva. També s'ha aprovat una moció de suport al pla de xoc a la campanya de temporers amb retrets entre el govern i el PSC que ha posat en dubte l'eficiència del refugi habilitat fa unes setmanes perquè no hi hagi temporers dormint al carrer. El primer ple ordinari del nou mandat a la Paeria ha aprovat una moció a favor de batejar amb el nom '1 d'octubre' la plaça que hi ha just al davant del CAP de Cappont. Un espai on el dia del referèndum les càrregues de la policia espanyola van ser especialment contundents provocant desenes de ferits i una forta resistència per part dels veïns que no van poder acabar evitant que els agents s'emportessin dues urnes del col·legi electoral que hi havia ubicat al centre sanitari.  La moció l'ha presentada el CDR de Cappont 13 mesos després que ja la presentés en un ple de la corporació municipal que la va acabar rebutjant. En aquesta ocasió, la majoria de les forces republicanes ha provocat que amb 15 vots a favor la moció prosperi i per tant és molt possible que aquesta plaça s'acabi incloent al nomenclàtor de la ciutat amb aquesta denominació. El procés però no serà immediat, tal com ha explicat la portaveu del govern municipal, Jordina Freixanet, que ha assenyalat que la decisió es traslladarà al Consell de Ciutat, un òrgan de recent creació que inclou diferents agents polítics, socials i econòmics de Lleida i posteriorment al paer en cap que és qui té la potestat, via decret de posar el nom a la plaça.  El portaveu del PPC, Xavier Palau, ha estat el primer d'encetar el debat de la moció amb la seva intervenció on ha qualificat el text de ''polític i ideològic'' perquè si bé hi havia desenes de veïns del barri quan la policia va carregar en aquest punt, molts altres no hi per tant la proposta és ''exclusiva i excloent''. En el mateix sentit, la portaveu de Cs, Ángeles Ribes, ha remarcat que els carrers i places de la ciutat ''són de tots''  i homenatjar l'1-O exclou als qui no el van defensar. La regidora socialista Carme Vall ha volgut remarcar que el PSC està en contra de la violència que hi va haver l'1-O i ha assegurat que ''la vam condemnar''. Això no obstant, ha considerat que la decisió de posar el nom d'1 d'octubre a una plaça l'ha de prendre una comissió especial que ara ''el nou govern s'ha carregat per crear un Consell de Ciutat''. De la mateixa manera que fa 13 mesos, els socialistes també s'han abstingut en la votació del text de la moció de manera que només ha rebut els vots en contra del PPC i Cs. Suport al pla de xoc per fer front a la campanya de temporers El ple ha comptat amb un tens debat sobre una moció que ha presentat l'equip de govern per buscar el suport de l'oposició a la campanya de les persones temporeres que s'ha posat en marxa fa tot just unes setmanes coincidint amb la campanya de la fruita. El portaveu del PPC, Xavier Palau ha considerat que el text només buscava ''fiscalitzar la gestió del govern anterior'' i ha acusat al tripartit municipal de tenir un ''cert ego'' que a la vega genera ''inquietud''. En la mateixa línia, Ángeles Ribes, de Cs, ha criticat que ara se'ls demani suport a la campanya però que no els preguntessin l'opinió quan es va decidir ubicar al pavelló de l'Antorxa un refugi per a temporers que posteriorment es va traslladar al pavelló de Balàfia per falta d'espai. Ribes ha instat a l'equip de govern a executar la campanya i deixar-se estar de mocions per fer ''postureig''. La regidora del PSC, Cristina Morón, ha posat en qüestió que la Paeria hagi de ser la qui construeixi un ''alberg permanent'' per a temporers tal com va anunciar l'alcalde la setmana passada, de la mateixa manera que tampoc veuen bé que des de l'Ajuntament es sufraguin les despeses de l'acollida de temporers que van a treballar a d'altres municipis del voltant de Lleida. Els socialistes han assegurat que cada dia reben fotos de temporers dormint per carrers i això demostra i posa de manifest que amb el refugi habilitat ''no s'ha solucionat el problema''. La regidora de Serveis Socials, Regina Cairol, ha remarcat que la moció era per veure ''el nivell de complicitat'' de l'oposició vers el pla de xoc endegat. En aquest sentit, ha remarcat que el de la gestió dels temporers és un ''tema de ciutat'' que enguany serveix per recollir una gran quantitat de dades per començar a treballar ja en l'operatiu de cara al 2020. El ple també ha aprovat una moció, amb l'abstenció de Cs, promoguda per Amnistia Catalunya – Greenpeace  - Oxfam Intermón, per la suspensió de la venda d'armes espanyoles a la coalició saudita que intervé al Iemen. Igualment, s'han aprovat una moció de PPC sobre la seguretat a l'Horta de Lleida, i una altra de PSC per instar al govern a prendre les mesures necessàries per garantir la prevenció, l'extinció d'incendis i la seguretat ciutadana a Lleida.

Summary: El ple de la Paeria aprova batejar '1 d'octubre'  la plaça del CAP de Cappont


“La sort és més atzarosa que la fortuna. Fortuna és ser ric en sentiments, emocions i il·lusions; I d’això nosaltres anem sobrats”. No és una resposta de manual la dels Est Oest explicant el nom del seu primer disc (‘Fortuna’), sinó la d’un grup amb idees pròpies. Després de guanyar el Sona 9 2015, el quintet de Vic es associar amb Jordi Casadesús (La Iaia) per produir un àlbum amb gust pel “so imperfecte” que publiquen amb un segell independent. El cantant i el baixista, Joan Rial i Joan Paré, expliquen a l’ACN que han apostat per fer el disc tal com volien, sense pressió ni expectatives inflades pel seu pas pel concurs. I tenint en compte un context en què, afirmen, “hi ha els grups de mestissatge, i la resta”.  Entrevistats per l’ACN amb motiu de la publicació del seu primer disc, els vigatans Est Oest no deixen indiferent, tant per les seves observacions sobre el context musical, com per les decisions que han pres com a grup debutant. Són novells, però sorprenen amb reflexions que van des de negar l’existència d’una escena musical osonenca (“és una creació dels mitjans”), a constatar que el mestissatge s’està imposant en el panorama musical català, o a assumir que portaran penjada “l’etiqueta” del Sona 9 encara que per a ells hagi estat, asseguren, “només un recurs”. Tenen entre 20 i 25 anys, i després de proclamar-se guanyadors del darrer concurs Sona 9, van decidir que no editarien el seu primer disc amb cap “gran discogràfica” (catalana) per sortir-se del recorregut de la majoria de bandes que els han precedit. “Ens estimem el nostre disc, però sabem el que hi ha al mercat”, diu el baixista Joan Paré per explicar aquesta decisió. Rebaixar expectatives i trobar l’espai i la forma de treballar on se sentissin còmodes ha pesat més que la temptació d’editar més còpies i gaudir de més promoció.  Rial i Paré expliquen que en això s’han deixat aconsellar pels seus col·legues osonencs de La Iaia i Nyandú, guanyadors d’edicions anteriors del Sona 9 que en la seva mateixa situació no van considerar alternatives discogràfiques, amb resultats posteriors desiguals. Jordi Casadesús (La Iaia) no només els ha aconsellat sinó que ha estat el productor del disc, gravat a Cal Pau Recordings, dues apostes que parlen també del tarannà del grup i que han marcat el so de ‘Fortuna’ (enregistrat i mesclat pels germans Garcia de Sant Feliu de Guíxols). “En Jordi ens va inculcar la idea del ‘so imperfecte’, de no gravar un disc brillant, bonic i que pugui agradar a les tietes”, defensa Joan Rial. I això, afegeix, relliga amb “la idea d’anar la nostra i treure’ns la pressió, com a gran estímul”. La gravació ha estat la darrera etapa d’un any de feina (2015) simultaniejant la composició del disc (“a la vora del foc”, “a poc a poc”) amb l’activitat pròpia del Sona 9.  Enquadrats en la tradició musical anglosaxona, entre el pop melòdic i el rock (i amb el bagatge jazzístic de dos dels seus components), Est Oest formen part d’aquesta generació que beu al mateix temps referents propers com Mishima o El petit de Cal Eril, i de bandes foranes com  Real State o Deerhunter, per posar alguns dels exemples citats per Rial i Paré.   Sort no, fortuna Est Oest se senten afortunats, però no perquè hagin tingut un cop de sort, sinó per les emocions i les il·lusions que comparteixen com a grup. I és que segons subratlla Rial, ells gaudeixen de “fortuna emocional, que vol dir ser ric en sentiments, emocions i il·lusions; En això nosaltres anem sobrats”, remata. Finalment, el lletrista confessa -amb cert pudor- que la lectura d’‘El Llibre de Fortuna i Prudència’, de Bernat Metge, el va marcar a l’hora d’escriure algunes cançons i va servir d’inspiració per titular el primer disc del grup.   Amor, esforç, desengany i nostàlgia són els temes recurrents de les cançons de ‘Fortuna’. Les lletres fugen intencionadament del missatge “vital” i entusiasta “que es cou en els grups de mestissatge”, etziba el seu autor. “Però no són tristes –corregeix Rial a Paré- són melancòliques, que no és el mateix”.  Hi ha un cert to amarg en el comentari sobre les lletres dels grups mestissos. Possiblement perquè qui ho diu considera que actualment els grups musicals catalans “s’enquadren en grups de mestissatge, i la resta. Hi ha un boom de grups de festa major i una oferta que fa que els altres haguem quedat com els renegats, facin pop, rock o folk”.

Summary: Est Oest : “Avui els grups es divideixen entre els de mestissatge i la resta”


La Unitat d'Investigació de la Guàrdia Urbana de Barcelona va detenir divendres passat al barri del Poble-Sec un home per la distribució de droga en narcopisos del Raval. Durant l'operatiu es van intervenir diverses quantitats de cocaïna, marihuana, haixix, bàscules de precisió, més de 4.600 euros en efectiu i diversa documentació relacionada amb la investigació.

Summary: Un detingut al Poble-Sec per vendre droga a narcopisos del Raval


Alcaldes de poblacions de Ponent s'han reunit aquest dimecres a la delegació del Govern a Lleida amb la directora de l'Escola Catalana de l'Esport (ECE), Gemma Vilaró, per tal de demanar-li una solució "urgent" per poder obrir les respectives piscines municipals aquesta temporada estival davant la "impossibilitat" amb què es troben molts consistoris a l'hora de contractar socorristes arran de l'enduriment de la normativa per la titulació i dels requisits per poder accedir a les aquestes places. El grup d'ERC a la Diputació de Lleida demana una moratòria en l'aplicació de la normativa vigent o bé que es permeti el reconeixement dels currículums posteriors al 2015 dels candidats a socorrista. En cas contrari, els alcaldes republicans afectats per aquesta problemàtica amenacen amb lliurar les claus d'aquestes instal·lacions a la direcció general de l'Esport perquè sigui aquest organisme qui es responsabilitzi de l'obertura i gestió de les piscines municipals d'aquestes localitats lleidatanes. Els alcaldes han informat de la impossibilitat, per part dels socorristes que hi ha a les comarques de Lleida, de complir l'actual normativa per la titulació i els requisits per accedir a les esmentades places, cosa que "fa inviable la seva incorporació a a les piscines municipals i obliga els Ajuntaments a la contractació de professionals d'altres contrades i de fora de Catalunya". Alhora, han denunciat "l'especulació salarial que s'està detectant en el sector ja que davant la manca de professionals s'estan apujant els preus de les hores en aquest servei". A més, els responsables municipals recorden que els consistoris tenen l'obligatorietat d'haver de sufragar els costos de l'allotjament dels socorristes a la localitat per fer més atractives aquestes places.   "Davant la manca de solucions" aportades per la directora de l'ECE, el portaveu del grup d'Esquerra Republicana a la Diputació de Lleida i alcalde de Montgai (Noguera), Jaume Gilabert, ha exigit una reunió "urgent" amb el director general de l'Esport, Gerard Figueras. Els alcaldes d'aquesta formació demanen una moratòria en l'aplicació de la normativa vigent o bé que es permeti el reconeixement dels currículums posteriors al 2015 dels candidats a socorrista. En aquest sentit, exigeixen que en un termini màxim de 48 hores es concedeixi aquesta moratòria ja que, en cas contrari, ja han mostrat la seva ferma determinació de lliurar les claus de les respectives piscines municipals a la direcció general de l'Esport perquè sigui aquest organisme qui es responsabilitzi de l'obertura i gestió d'aquests equipaments.

Summary: Unes trenta localitats de Ponent podrien no obrir les piscines municipals per la dificultat de contractar socorristes


L'exdefensa hispano-brasiler del Barça Adriano Correia ha assegurat aquest dimarts al jutjat que investiga el seu suposat frau fiscal que no va intentar ocultar part dels seus ingressos a l'Agència Tributària espanyola i que ja va pagar tots els impostos que corresponien als anys 2011 i 2012, després d'una primera inspecció. L'actual jugador del Besiktas d'Istanbul ha declarat que és innocent i ara els seus advocats esperen que la denúncia de la fiscalia s'arxivi. El ministeri públic l'acusa d'haver-se estalviat prop de 650.000 euros en impostos gràcies a cobrar els drets d'imatge en una societat a les illes Madeira portugueses. El fiscal apunta que el lateral brasiler hauria defraudat 189.419,53 euros i 456.666,56 euros a través de les declaracions de l'IRPF corresponents als exercicis del 2011 i 2012, respectivament. El fiscal diu que en aquests anys el jugador va obtenir "importants" ingressos derivats dels seus drets d'imatge que haurien d'haver tributat en les seves declaracions sobre l'IRPF. Segons fonts properes al jugador, Adriano volia tenir una empresa radicada a Portugal perquè és de la zona euro i de llengua portuguesa, la seva llengua materna, per tal de cobrar els drets d'imatge en un sol lloc, jugués al país que jugués. L'empresa anava al seu nom i així ho va declarar a Hisenda, i per això assegura que mai ho va voler ocultar.  El lateral va jugar al Sevilla del 2005 al 2010, quan va fitxar pel Barça. Va ser aleshores quan va fer els canvis legals per cobrar els drets d'imatge a Madeira. Es va acollir a l'anomenada 'llei Beckham', que permetia pagar el 24% en impostos en comptes del 43%, com si fossin no residents, als professionals estrangers de renda alta que vinguessin a treballar a l'estat. Però la llei, vigent des del 2005, es va derogar el mateix 2010. Adriano havia pagat per avançat els impostos corresponents als seus drets d'imatge de diversos anys en funció d'aquesta llei, i després va haver de pagar tot el que faltava. Aquest dimarts ha declarat al Jutjat d'Instrucció número 9 de Barcelona, que ja havia suspès una declaració anterior per dificultats d'agenda del futbolista, que juga a la lliga turca. Ni en entrar ni en sortir de la Ciutat de la Justícia Adriano ha volgut fer declaracions a la premsa sobre el cas, tampoc els seus advocats, i només ha dit que està "content" de tornar a ser a Barcelona i tranquil i esperançat que tot acabi bé. L'octubre del 2015 l'Agència Tributària va denunciar la situació d'Adriano al Servei de Delictes Econòmics de la Fiscalia de Barcelona. El fiscal Ricardo Sanz-Gadea apunta en el seu escrit que el jugador va ocultar els seus ingressos derivats d'un contracte amb Nike amb data de l'1 d'agost del 2007 pel qual va percebre 63.304,44 euros i hauria simulat la cessió dels seus drets d'imatge a l'empresa "purament instrumental" Chacun À Sa Place Comercio Internacional e Serviços, constituïda i domiciliada el 2001 a Madeira, que el jugador va adquirir el 23 de febrer del 2011 a l'empresa Hernández i Hernández a les Illes Seychelles.  El fiscal assegura que prèviament a la data de compra d'aquesta empresa, Adriano ja havia cedit tots els drets d'explotació de la seva imatge a la mateixa empresa, per un import de 2,3 milions per 10 anys. D'aquesta manera, el blaugrana s'hauria aprofitat de l'avantatjós règim fiscal de Madeira per percebre les rendes dels seus drets d'imatge al FC Barcelona. Adriano va signar el 17 de juliol del 2010 en exclusiva amb el FC Barcelona els seus drets d'imatge, vinculats a la seva condició de membre de la plantilla. La contraprestació era de 435.000 euros la primera temporada, amb successius increments, fins als 594.000 euros per a la temporada 2014/15. Posteriorment, l'1 de desembre del 2010, el jugador va comunicar al club que cedia aquests drets a l'empresa constituïda a Madeira, a la que faria els pagaments posteriorment. Aquesta empresa va signar un segon contracte amb Nike l'1 de setembre del 2011. El fiscal denuncia que el jugador no va declarar "cap ingrés" per drets d'imatge en els exercicis del 2011 i 2012 i, en conseqüència, el frau a Hisenda va pujar a 189.419,53 euros i 456.666,56 euros, respectivament. L'escrit del fiscal detalla que el jugador va ingressar del Barça 3.638.326 euros el 2011 més el percentatge dels drets d'imatge i 3.833.066 el 2012 a banda del percentatge de drets d'imatge. Arran de diverses inspeccions tributàries per diversos contractes de jugadors, el Barça va revisar les clàusules i pagaments del contracte d'Adriano i el 2014 va pagar a Hisenda en una declaració complementària part de les retencions que no havia fet en el seu moment.

Summary: Adriano diu al jutge que no va ocultar els seus ingressos a Hisenda i que ja ha pagat tots els impostos


Set activistes que van viure penjats als arbres d'un bosc de Sant Hilari Sacalm (Selva) per impedir la construcció de la línia de Molt Alta Tensió (MAT) s'han assegut aquest divendres al banc dels acusats del Jutjat penal 5 de Girona. S'enfronten a 1 any i mig de presó cadascun per coaccions i desobediència a l'autoritat i a indemnitzar la companyia Red Eléctrica (REE) amb més de 41.000 euros. La fiscalia i l'acusació particular sostenen que van ocupar il·legalment el paratge i van "construir trampes" com túnels subterranis per evitar que els Mossos d'Esquadra els poguessin desallotjar, tal com van fer per ordre judicial el 24 de març del 2010. Dos dels acusats s'han acollit al seu dret a no declarar i els altres cinc han respost només a les preguntes de la defensa. Han assegurat que es va tractar d'un protesta "pacífica" per impedir la construcció "d'una infraestructura que no és benvinguda als pobles per on passa". A més, també han afirmat que en cap moment van rebre un requeriment que els instés a abandonar l'espai abans de la intervenció policial.

Summary: Jutgen set activistes que vivien penjats als arbres d'un bosc de Sant Hilari Sacalm per impedir la construcció de la MAT


La líder de C’s a Catalunya, Inés Arrimadas, s’ha defensat aquest dilluns de certes crítiques provinent de dins del seu partit i de rivals polítics d’haver moderat el seu discurs contra l’independentisme. “Que a mi em diguin que m’he tornat nacionalista és una cosa que no es pot creure ningú”, ha afirmat Arrimadas a Onda Cero. “Qualsevol que segueixi les entrevistes o les meves intervencions al Parlament sap que no pot dir això”, ha reblat la líder de C’s a Catalunya, que ha apuntat directament al PPC d’Albiol d’estar darrera d’aquesta campanya. “De veritat que el PPC seguirà fent l’error colossal de sempre, que és pactar amb nacionalistes i pegar els constitucionalistes?”, s’ha preguntat en veu alta Arrimadas, que ha reiterat que no està a favor d’un referèndum d’independència però sí d’una reforma de la Constitució per millorar competències i el sistema de finançament. “Ara bé, no hi haurà cap reforma de la Constitució que convencerà el senyor Junqueras”, ha avisat la líder de C’s a Catalunya. “Junqueras només vol la independència i poques propostes el faran canviar d’idea”, ha continuat Arrimadas. “Evidentment la majoria social dels catalans –i parlo de totes les opcions polítiques- el que vol abans és tenir una millor educació, que els trens arribin a l’hora i menys cues a Urgències”, ha enumerat la líder de C’s a Catalunya. “Si som capaços amb la reforma de la Constitució de garantir més serveis, de clarificar competències, de millorar el sistema de finançament i d’evitar la judicialització de la política, estic convençuda que servirà per solucionar la situació a Catalunya”, ha afirmat Arrimadas, que també ha volgut opinar sobre l’acord entre PP i PSOE sobre el sostre de dèficit i els impostos. “No podem estar còmodes si només es posen d’acord per apujar impostos”, ha disparat la líder de C’s a Catalunya, que, no obstant, ha evitar fer sang i ha recordat que algunes de les 150 mesures pactades entre C’s i PP ja s’estan tirant endavant.  “Estic convençuda que la Llei d’autònoms no s’hagués tramitat al Congrés, i tampoc s’ha tocat l’IVA ni l’IRPF. Molts punts de l’acord s’estan complint i s’està notant que el PP no governa amb majoria absoluta”, ha comentat Arrimadas. “Qui ens va votar va ser per impulsar reformes, no per fer de Pimpinela del PP”, ha reflexionat en veu alta i amb ironia la líder de C’s a Catalunya, que ha tallat de soca-rel cap sensació de “menyspreu” del PP cap a C’s. “No mirem la política com si fos un culebrot. No hem vingut a fer amics sinó a impulsar reformes per als ciutadans”, ha insistit Arrimadas, que ha titllat de correcta la decisió de no haver acceptat entrar a l’executiu de Rajoy. “Es tracta d’un govern amb el qui no estem d’acord en moltes coses. Ara, nosaltres volem donar estabilitat a canvi de reformes. Així, ens sentim còmodes”, ha conclòs la líder de C’s a Catalunya.

Summary: Arrimadas: “Ningú que segueixi les meves intervencions al Parlament pot dir-me nacionalista”


La Guàrdia Urbana de Vic ha sancionat a un total de 172 persones per saltar-se l'ordre de confinament des que es va decretar l'estat d'alarma. Segons manifesta el cos, en un comunicat, malgrat que la immensa majoria de ciutadans segueixen escrupolosament l'aïllament, hi ha una minoria, alguns reincidents, que no estan obeint l'ordre. Els agents, expliquen, estan fent un control intensiu tant de cotxes com de vianants i demanen als propietaris de mascotes que estiguin a l'espai públic el temps mínim imprescindible. Durant aquestes dues setmanes també s'han sancionat a sis establiments que eren oberts al públic i infringien el decret.

Summary: Un total de 172 persones han estat denunciades a Vic per saltar-se el confinament


El doble grau de Física i Matemàtiques a la Universitat Autònoma de Barcelona (UAB) repeteix un any més com la carrera amb la nota de tall més alta, un 13,318, lleugerament per sobre del 13,310 de l'any passat. La segona posició l'ocupa el mateix doble grau que s'imparteix a la Universitat de Barcelona (UB), amb un 13,250. Medicina al Campus Clínic de la UB (12,82), Enginyeria Física a la UPC (12,732) i Filosofia, Política i Economia a la UPF (12,710), completen el rànquing dels cinc primers graus amb la nota més alta. Un total de 46.954 estudiants s'han preinscrit a les set universitats públiques catalanes i a la UVic-UCC per al curs que ve, dels quals el 88,04% ja tenen plaça assignada i el 67,40% a la seva primera opció. Completen el rànquing de les deu carreres amb la nota de tall més alta el grau de Medicina a la UPF i la UAB (12,704), Matemàtiques a la UPC (12,684), Estudis Globals a la UPF (12,674), Medicina del Campus Bellvitge de la UB (12,641) i Bioquímica i Biologia Molecular i Biotecnologia a la URV (12,630). El 36,31% de les carreres tenen un 5 com a nota de tall. Un total d'11.682 alumnes han estat assignats a la UB; 8.877 a la UAB; 5.338 a la Universitat Politècnica de Barcelona (UPC); 4.093 a la Universitat Pompeu Fabra (UPF); 2.404 a la Universitat de Lleida (UdL); 3.187 a la Universitat Rovira i Virgili (URV); 3.490 a la Universitat de Girona (UdG); 1.709 a la Universitat de Vic-Universitat Central de Catalunya (UVic-UCC) i 558 en centres mixtos. Les tres carreres amb més sol·licitants en primera instància són de la UB. Es tracta de Medicina al Campus Clínic, que és l'estudi que ha tingut més sol·licitants en primera instància, amb 1.299 peticions per a un total de 172 places. La segona carrera més demanada ha estat Administració i Direcció d'Empreses, amb 934 sol·licitants per a 880 places, i la tercera Psicologia, amb 813 peticions per a 480 places. Del total d'estudiants assignats, 35.099 procedeixen de les Proves d'Accés a la Universitat (PAU), 6.175 de Cicles Formatius de Grau Superior, 3.641 tenen ja començats estudis universitaris, 1.213 són estudiants titulats universitaris i 828 provenen de les proves de més grans de 25 i 45 anys. Pel que fa a estudiants provinents de fora de Catalunya, se n'han assignat un total de 7.555, per sota dels 8.208 de l'any passat. D'aquests, 4.814 provenen d'altres territoris de l'estat, mentre que 2.741 tenen nacionalitat estrangera. Les carreres de Ciències socials i jurídiques són les que engloben més estudiants assignats, amb el 38,92% del total. La segona branca d'estudis és la de Ciències de la salut, amb el 20,06%, seguida d'Enginyeria i arquitectura (19,48%), Arts i humanitats (11,86%) i Ciències (8,33%). Estudis de tres anys Aquest any, les set universitats públiques catalanes tindran 11 graus de 3 anys. Aquests estudis han estat assignats a 547 alumnes, per sota dels 731 que l'havien demanat com a primera preferència i de les 670 places ofertes.

Summary: El doble grau de Física i Matemàtiques a la UAB repeteix com la carrera amb la nota de tall més alta, un 13,318


El noi de 20 anys que aquest diumenge a la tarda ha estat traslladat en estat crític a l'Hospital Arnau de Vilanova de Lleida després de rebre una ganivetada a Albatàrrec (Segrià) ha mort poc després d'arribar al centre hospitalari, segons fonts policials. Els fets han passat cap a tres quarts de sis de la tarda, moment en què els Mossos d'Esquadra han estat informats que un home havia estat agredit amb una arma blanca al camp de futbol de la població. Una dona ha traslladat el ferit amb el seu vehicle fins al peatge de l'AP-2, on els serveis sanitaris l'han recollit i l'han portat a l'hospital, on finalment ha mort. Els Mossos busquen l'autor de l'agressió i han obert una investigació per aclarir els fets. Fonts del SEM han confirmat que el noi presentava una ferida al tòrax i que el seu estat quan l'han atès era crític. L'alcalde d'Albatàrrec, Víctor Falguera, ha explicat que els fets han passat a la pista de les escoles velles del poble quan un grup de joves jugaven a futbol. Tot indica que hi hauria hagut una baralla i un dels jugadors hauria clavat una ganivetada a un altre. Segons Falguera, els joves eren d'origen estranger i no té constància que visquin al poble. Fins a Albatàrrec s'hi han desplaçat diverses dotacions policials per investigar els fets i intentar localitzar l'agressor.

Summary: Mor el noi de 20 anys apunyalat a Albatàrrec


La candidata del PPC a les eleccions espanyoles Cayetana Álvarez de Toledo s'ha compromès a "oposar-se enèrgicament" al fet que els caps de llista d'ERC i JxCat a les eleccions espanyoles, Oriol Junqueras i Jordi Sànchez, respectivament, puguin prendre possessió de l'escó al Congrés. A la roda de premsa de l'ACN, ha assegurat que "una persona processada no s'hauria de presentar a unes eleccions democràtiques" i ha vaticinat que el partit "prendrà mesures" per evitar que accedeixin a l'acta de diputat com ambdós candidats pretenen fer. També ha garantit que el PP arribarà "fins al final" per impedir que l'expresident de la Generalitat Carles Puigdemont pugui concórrer a les eleccions europees del maig. Álvarez de Toledo ha recordat que ja va rebutjar debatre amb Sánchez a la presó i que no comparteix la decisió de la Junta Electoral Central de permetre actes de campanya als candidats d'ERC i JxCat, com la roda de premsa de l'ACN. La cap de llista per Barcelona ha considerat "extrem" el cas de Puigdemont perquè no ha volgut "assumir les seves responsabilitats penals i asseure's al banc dels processats, que és on hauria de ser", ha dit. Per això, ha dit que el cas de l'expresident "és equiparable" a si el tinent coronel Antonio Tejero "es presentés a unes eleccions un any després de fer el cop d'Estat del 23-F". Ha assegurat que "la presumpció d'innocència està garantida" per als investigats per l'1-O però que "l'assalt a la legalitat es va produir perquè ho han reivindicat ells mateixos". "Un no pot liquidar un estat democràtic i modern i no sofrir conseqüències", ha afegit Álvarez de Toledo, que ha retret als líders independentistes que "ploren quan s'estavellen contra el mur".

Summary: Álvarez de Toledo promet "oposar-se enèrgicament" que Junqueras i Sànchez prenguin possessió de l'escó al Congrés


JxSí i la CUP han tombat les compareixences dels catedràtics de dret constitucional de la Universitat de Barcelona (UB) Joan Vintró i Xavier Arbós en la comissió del reglament del Parlament. CSQP havia demanat la compareixença de tots dos, mentre que el PSC només del segon. El portaveu de JxSí, Jordi Turull, i el diputat de la CUP, Benet Salellas, han argumentat que els dos catedràtics no tenen massa a aportar en la reforma del reglament del Parlament que permet la tramitació exprés de la desconnexió. CSQP, PSC i Cs han votat a favor de les compareixences mentre que el PPC s'hi ha abstingut.

Summary: JxSí i la CUP tomben la compareixença de dos catedràtics de dret en la comissió sobre la reforma del reglament


El creador, guionista i coproductor executiu de 'Merlí', Héctor Lozano, i l'actor Adrian Gröesser, que a la sèrie interpreta el personatge del Marc Vilaseca, han estat els encarregats de donar el tret de sortida aquest dilluns a la 14a Setmana de la Comunicació de la Universitat de Lleida (UdL), dedicada enguany a la ficció televisiva. Lozano i Gröesser han ofert una conferència en què han detallat alguns dels secrets de l'exitosa sèrie i han donat a conèixer algun detall de la tercera i darrera temporada de 'Merlí', que es començarà a rodar a finals d'aquest mes d'abril. Abans de les seves intervencions i mentre el rector de la UdL, Roberto Fernández, i responsables de la Facultat de Lletres i del grau de Comunicació i Periodisme de la Universitat de Lleida pronunciaven els discursos inaugurals de la 14a Setmana de la Comunicació, una desena de joves de les Assemblees de diferents facultats de la UdL han interromput els parlaments institucionals que s'estaven fent a la sala d'actes i han reclamat a crits la dimissió de Fernández. El creador guionista i coproductor executiu de 'Merlí', Héctor Lozano, ha destacat que "la manera d'escriure 'Merli', la manera de rodar i d'interpretar-la, aspectes que no es venen des de casa", són alguns dels secrets de la sèrie. Pel que fa a l'èxit obtingut després de les dues temporades emeses, Lozano ha ressaltat que "la fórmula adolescència més filosofia ha agradat molt" i també ha posat de relleu que "els protagonistes usen un llenguatge molt proper a l'espectador i unes trames senzilles, que no vol dir fàcils, ja que es tracta d'un món molt reconeixible que és el d'un l'institut".      Ja pensant en la tercera i darrera temporada, el creador de 'Merlí' ha explicat que es començarà a rodar a finals de mes i que tindrà 14 capítols, a diferència dels 13 de les dues primeres temporades. Héctor Lozano ha detallat que en aquesta darrera temporada es posarà fi a les històries dels 'peripatètics', que ara cursaran segon de Batxillerat, i ha avançat que apareixeran nous personatges, en concret professors, un dels quals serà la Silvana, la qual "donarà molt a parlar". Pel que fa al personatge de Merlí, interpretat per Francesc Orella, en aquesta tercera temporada haurà de viure sol, amb el seu fill Bruno que segueix a Roma, i la seva mare, la Carmina Calduch, de gira teatral. Aquesta nova situació tindrà "les seves parts bones i dolentes" per al Merlí i, tot i que la sèrie "és optimista" sí que "pot ser que ho pateixi una mica al principi", segons Lozano.  Per la seva part, l'actor que interpreta a la sèrie el personatge del MarcVilaseca, l'Adrian Gröesser, ha valorat com a "superpositiva" la seva participació a 'Merlí', la seva primera sèrie televisiva tot i que ja havia aparegut prèviament en algun curtmetratge i en algun capítol de 'Polseres Vermelles'. "Rodar les dues temporades i ara una tercera ha estat una experiència impagable,  més encara després del ressò que ha tingut 'Merlí'", ha assenyalat Gröesser. "Em sento molt afortunat i més per com ha crescut el personatge i com ho seguirà fent", ha afirmat.  Pel que fa a l'èxit de 'Merlí', Gröesser ha destacat els actors que encarnen als 'peripatètics' "hem intentat acostar-nos a les edats dels personatges, a gent de Batxillerat, i per tant entenem quin llenguatge fan servir i els conflictes que han passat". Així mateix, ha assegurat que es tracta d'una sèrie "directa, que aborda temes molt universals i que transmet històries que no són difícils d'explicar en una frase". A la vegada, també ha remarcat la interpretació dels seus protagonistes, posant com a exemples l'Albert Baró, el Carlos Cuevas, l'Elisabet Casanovas o la Candela Antón, així com la resta del repartiment. Així mateix, també ha ressaltat que "l'Héctor Lozano també es una persona que ha estat molt amb joves i coneix molt les situacions familiars, cosa que permet que molts dels espectadors se sentin identificats".  Quan al seu personatge, Gröesser ha recordat que en el darrer episodi de la segona temporada els espectadors van poder veure com el pare del Marc Vilaseva arriba a casa i, per tant, "entenem que hi haurà un relació entre aquests dos personatges i veurem si es tornen a unir, quines diferències tenen i com s'assemblen o si no s'assemblen en res". "Serà una relació tragicòmica molt divertida", ha detallat.  La 14a Setmana de la Comunicació de la UdL, centrada en la ficció televisiva La conferència que han ofert Héctor Lozano i Adrian Gröesser ha servit per donar el tret de sortida a la 14a Setmana de la Comunicació de la Universitat de Lleida, que s'allargarà fins el 6 d'abril i que enguany gira entorn de la ficció televisiva. Entre els plats forts del programa també hi ha, entre altres, el creador i director de la sèrie d'animació infantil 'Pocoyó', Guillermo García Carsí, l'actor i director Roger Coma i el director i guionista David Trueba, que serà l'encarregat de la cloenda. Un grup d'estudiants irromp a la inauguració per reclamar la dimissió del rector Roberto Fernández L'acte d'inauguració de la 14a Setmana de la Comunicació s'ha vist interromput durant uns minuts després que una desena de joves, en representació de les Assemblees de les diferents facultats de la UdL, hagin irromput a crits a la sala i hagin desplegat una pancarta tot reclamant la dimissió del rector Roberto Fernández. La protesta ha tingut lloc abans de la conferència de Lozano i Gröesser, i mentre estaven intervenint responsables de la UdL, de la Facultat de Lletres i del grau de Comunicació i Periodisme, entre els quals el mateix Fernández.  El grup de joves que ha participat en la protesta ha llegit acusant Fernández de "manipulador" en relació amb la tancada d'estudiants al despatx del rector que va tenir lloc fa uns mesos . Així mateix, també han criticat que Fernández permeti que la subdelegada del govern de l'Estat a Lleida, Inma Manso, doni classes al grau de Comunicació i Periodisme de la UdL i també l'han acusat de votar a favor del Consorci Sanitari de Lleida i de convidar un ex-membre de la División Azul, entre altres qüestions.

Summary: El creador de Merlí, Héctor Lozano, i l'actor Adrian Gröesser inauguren la 14a Setmana de la Comunicació de la UdL


La directora de la premiada 'La plaga', Neus Ballús, estrenarà la seva esperada nova pel·lícula 'Staff only' a la Berlinale a la secció Panorama. Ballús va explicar que a 'Staff only' s'endinsa en el "pas a la maduresa" d'una adolescent catalana que viatja amb al seva família al Senegal per passar les vacances a un 'resort'. "Amb la ingenuïtat de l'adolescència o primera joventut", la protagonista, "arriba a una realitat on veu que les coses són molt complicades, més del què s'esperava", va dir Ballús en una entrevista a l'ACN poc abans d'iniciar el rodatge. També es projectarà a la secció Panorama del Festival de Berlín la coproducció catalana 'Breve historia del planeta verde' de Santiago Loza.  A 'Staff only', la Marta, una noia de 17 anys, es troba passant les vacances de Nadal al Senegal, amb el seu pare i el seu germà gran. Ella sent una gran fascinació pel Khouma, un càmera senegalès que treballa filmant les excursions dels turistes, i això tensarà la ja conflictiva relació amb el seu pare. En Khouma filma vídeos per satisfer els turistes i seran part de la pel·lícula, i ajudaran, a la vegada, la Marta a descobrir els mecanismes interns del negoci del turisme. Alhora, establirà una intensa amistat amb l’Aissatou, una noia que neteja les habitacions de l’hotel, que resultarà ser una relació més forta del que s'esperava.  La protagonista té com a principal conflicte la lluita per la seva llibertat. Ella es troba en un viatge molt estructurat en una edat on creu que li pertoca anar per lliure i justament en aquell viatge és molt difícil anar per lliure, ja que a més es troba amb l'oposició del seu pare.   Els productors de la pel·lícula 'Staff only' són El Kinògraf, productora de Ballús i Pau Subirós; Ikiru Films, fundada per Edmon Roch, i Les Films Hatari. 'Breve historia del planeta verde' A la mateixa secció es projectarà la coproducció catalana 'Breve historia del planeta verde' de Santiago Loza. La Tània, en Pedro i la Daniela, reben la tasca de retornar un Alien al seu planeta. És una prova d'amistat i han de complir la missió abans no sigui massa tard per l'Alien i potser per la Tània.

Summary: Neus Ballús estrenarà 'Staff only' a la secció Panorama de la Berlinale


Un assessor del gabinet de la Presidència del Parlament que gestionava les xarxes socials de Carme Forcadell quan ocupava el càrrec, Jordi Martínez, ha declarat aquest dilluns al Tribunal Suprem que publicava tuits al compte de l'expresidenta que no sempre estaven validats per ella. És el cas, per exemple, d'un tuit publicat l'1-O en què es donava les "gràcies a qui havia fet possible la jornada" que, segons Martínez, tenia la voluntat de "donar les gràcies a les persones que havien anat a votar" i no a qui "havia impedit que es complís una ordre judicial", com li ha preguntat la fiscalia. Alguns dels tuits de Forcadell estan inclosos en la causa. D'altra banda, l'exsecretari nacional de l'ANC Ricard Gené ha destacat el caràcter "pacifista" de l'entitat des dels seus inicis i ha remarcat que la funció de Forcadell era "representativa" i no "executiva". "A vegades, si la situació es donava, li passava el tuit i el validava, i a vegades, per la rapidesa amb què s'havia de validar el tema, si no tenia capacitat de validar-ho, el tirava directament", ha explicat. Aquest últim cas va ser el del tuit tirat l'1-O, ha explicat Martínez. "No era una regla general, era en funció del moment en què estaves", ha afegit.  L'advocacia de l'Estat li ha preguntat si el contingut estava consensuat amb Forcadell. "Moltes vegades jo li deia que faria un tuit sobre un tema, em donava el vistiplau i jo feia la frase i la foto i publicava el tuit", ha dit. Sobre un tuit del 20-S, Martínez ha remarcat que hi ha un "error" en un atestat que afirma que es va emetre a les nou del matí i ha assegurat que el va fer ell a les sis de la tarda, un cop Forcadell va marxar d'Economia. "El tuit el vaig fer jo, el vaig escriure jo i la foto és meva, sé l'hora que vaig fer el tuit i no el vaig fer al matí", ha assegurat. En respostes a la fiscalia, ha dit que Forcadell no li va demanar que el retirés, tot remarcant que va ser iniciativa d'ell. Durant la seva declaració, que s'ha produït a petició de la defensa de l'expresidenta del Parlament, ha explicat que ell va estar davant d'Economia el matí del 20-S, on va veure gent "amb to reivindicatiu, festiu, sense més". Ha afegit que Forcadell hi va anar un moment a la tarda, cap a les sis de la tarda, i que va arribar a la seu de la conselleria caminant els últims metres a peu pel passadís de voluntaris de l'ANC sense "cap problema". Martínez ha dit que va estar amb Oriol Junqueras, que es va dirigir als mitjans, i que va tornar a sortir pel passadís al cap de poc. Forcadell, ha declarat, no es va dirigir als concentrats. A més, ha remarcat que al llarg del dia hi va haver altres membres de la Mesa. El testimoni també ha explicat que posteriorment Forcadell va participar en un acte a Sabadell pels fets del 20-S, on va prendre la paraula perquè li va oferir el micro, tot i que no estava previst, i el dia següent a la concentració davant del TSJC, on ha destacat que, a més de Forcadell, van parlar altres polítics d'ideologia no independentista, com ara Xavier Domènech o Albano Dante Fachín. "Sense pacifisme, l'ANC no hauria tingut l'èxit que ha tingut" També ha declarat com a testimoni al Tribunal Suprem a proposta de la defensa de Forcadell Ricard Gené, que va formar part del secretariat nacional de l'ANC entre el 2012 i el 2015, coincidint amb el període de Forcadell com a presidenta de l'entitat. Gené ha remarcat que la funció de Forcadell com a presidenta era "representativa" o de "portaveu", i no "executiva". "El seu vot tenia el mateix valor que el meu", ha assegurat. Per exemple, ha dit que Forcadell no participava en la confecció dels fulls de ruta anuals de l'entitat, tot i que pogués donar "opinió" en algun punt concret. Gené ha explicat que l'ANC té una estructura "no jeràrquica, molt horitzontal", amb una direcció formada per 75 membres i amb decisions que "es basen en el consens i les negociacions". També ha negat que l'entitat rebés cap subvenció pública. A més, ha recordat que Forcadell no tenia una dedicació exclusiva amb l'entitat, sinó que "conservava la feina de funcionària" i que va deixar la presidència de l'entitat perquè es va esgotar el termini màxim establert pels estatuts. "En aquell moment crec que no havia decidit presentar-se a les eleccions, em va dir que volia tornar a la feina i descansar", ha explicat. L'exsecretari nacional de l'ANC ha afegit que l'entitat estava formava per gent "diversa" que podia anar d'una ideologia "conservadora" a "l'extrema dreta". També ha defensat l'entitat "es basa en una ideologia pacífica i pacifista". "Del contrari, no hauria tingut l'èxit que ha tingut", ha dit, en referència a les mobilitzacions de l'11 de setembre. Gené ha remarcat que "el pacifisme no és una qüestió tàctica de l'ANC", sinó que era "consubstancial als seus objectius".

Summary: L'assessor de Forcadell en xarxes socials declara que feia tuits sense que ella els validés com un publicat l'1-O


La consellera de Justícia, Ester Capella, ha dit aquest dijous al migdia que els polítics presos i les seves famílies demanen que el seu trasllat a Madrid per ser jutjats es faci "de forma ordenada, sense dificultats, amb serenor, com sempre s'han fet les coses". Així, a poques hores que estigui previst el trasllat, ha dit, "és el moment de recordar i tornar a demostrar que l'independentisme català és cívic, pacífic i democràtic". Així, diu que els acusats "seuran al banc dels acusats per delictes que no han comès" i volen convertir el judici al Suprem "en una oportunitat per qüestionar les coses que no funcionen, com la independència judicial, i posar l'Estat davant del mirall i fer que no li agradi gens el que ha de veure, que es reprodueix sistemàticament al llarg de la història". A més, ha recordat que més de 300 professors i catedràtics de dret penal de tot l'estat no veuen el delicte de rebel·lió en els acusats del procés sobiranista, i "ja se sap qui va cometre el delicte de rebel·lió i es va aixecar contra el govern legítim amb armes i foc".

Summary: Capella: "Els presos i les famílies demanen que el trasllat es faci sense dificultats i amb serenor"


Manifestants concentrats al voltant del Parc de la Ciutadella en resposta a la convocatòria feta per l'Assemblea Nacional Catalana (ANC) han trencat un dels accessos principals al parc i hi han accedit. La concentració convocada per l'ANC coincidint amb el ple extraordinari després de la resolució de la Junta Electoral Central (JEC) que inhabilitat el president de la Generalitat, Quim Torra, estava prevista al Passeig Lluís Companys, però els manifestants han obert un dels accessos, que estava tancat prèviament amb un cadenat, i s'han dirigit en direcció a les portes del Parlament. Allà s'hi ha concentrat, mentre un cordó dels Mossos d'Esquadra custodia l'entrada i l'helicòpter de la policia catalana sobrevola el parc. La convocatòria de l'ANC ha rebut el suport de diversos col·lectius, com ara Òmnium Cultural o els CDR.  En el moment de trencar l'accés, els manifestants cridaven 'Obriu el Parlament'. Un cop han arribat a les portes de la cambra, han cridat proclames com 'Quim Torra, el nostre president' o 'No a la investidura', en un ambient tranquil.

Summary: Manifestants entren al Parc de la Ciutadella després de trencar un accés i es concentren davant del Parlament


ERC reclama un "front comú" per reclamar les inversions en Rodalies i el president exigeix "saber què passa amb les inversions de l'Estat" i la seva relació amb l'accident de Vaquerisses  ACN Barcelona.-El president de la Generalitat, çQuim Torra, ha lamentat aquest dimecres que el ministre de Foment, José Luís Ábalos, lligués dimarts les inversions en la millora de la xarxa de Rodalies amb el vot dels independentistes al pressupost de l'Estat just en el dia que s'havia produït l'accident de tren a Vaquerisses que va causar un mort i 49 ferits. "Ahir era un dia de cert recolliment, per estar al costat de la família de la víctima i amb la gent que havia partit l'accident. Ahir no era el dia perquè Ábalos ens reclamés que votéssim els pressupostos per tenir més inversions. Quan el vaig sentir, vaig pensar: en quin país viuen?", ha retret durant al sessió de control del ple del Parlament.  En canvi, Torra sí considera que, passades ja 24 hores de l'accident, "sí toca ja analitzar què ha passar i la causa que hi ha darrere" de la tragèdia. "És a dir, s'ha de mirar què passa amb les inversions de l'Estat a Catalunya", ha reblat el president, tot criticant "l'incompliment" de compromisos pressupostaris en Rodalies i la xarxa ferroviària, i el "ritme inversor" de plans engegats ja. En el mateix sentit, la portaveu d'ERC, Anna Caula, ha demanat a l'Estat que "es deixi de xantatges amb els pressupostos i pagui els endarreriments i deutes" que té amb Catalunya. "O és que no ens mereixem els catalans el mateix bon tracte inversor que la resta de l'Estat?", s'ha preguntat la republicana. I és per això que ERC ha reclamat "un front comú" a Catalunya per exigir a l'Estat i el govern espanyol el pagament d'aquestes partides i el compliment de les inversions.  Els comuns i els pressupostos A la mateixa sessió de control al president, la presidenta del grup parlamentari dels comuns, Jéssica Albiach, ha reclamat a Torra que prepari i presenti uns pressupostos amb "una reforma fiscal valenta i progressiva" , que "elimini els privilegis dels més rics i estigui del costat dels que més ho necessiten", amb una "fiscalitat verda" i que acabi amb els beneficis "dels que més tenen en donacions i successions". Albiach, a més, ha reclamat uns comptes de la Generalitat que siguin el fruit "d'haver escoltat" els col·lectius socials i professionals que "estan sortint al carrer" per reclamar millores en serveix públics i en atenció en elements bàsics. "Seiem i negociem. El vicepresident els trucarà ben aviat", li ha respost Torra.

Summary: Torra, sobre Ábalos i els pressupostos: "En quin país viuen?"


L'Audiència de Girona ha absolt l'acusat que s'enfrontava a 27 anys i mig de presó per abusar i fer tocaments a quatre menors a Blanes (Selva) entre els anys 2000 i 2004. Tres d'elles eren les seves fillastres i la quarta la seva neboda política. La sentència conclou que hi ha "dubtes seriosos i raonables" en el relat de les denunciants perquè han incorregut en múltiples contradiccions. "Encara que no es pot afirmar que l'acusat no hagués realitzat algun tipus de pràctica sexual amb ella, no existeixen proves més enllà de les declaracions de les menors i els dubtes existents sobre la seva credibilitat i fiabilitat tatxen la totalitat de la seva declaració com a prova de càrrec", conclou el tribunal. La sentència de la secció tercera de l'Audiència de Girona recull que el processat va anar a viure amb la mare de tres de les menors a Blanes el desembre del 1999. La parella convivia amb les nenes, que aleshores tenien 5, 6 i 9 anys. La relació es va acabar l'any 2004 però l'home va continuar anant al pis a buscar la filla que havien tingut en comú.  Segons les acusacions, els abusos van tenir lloc "en reiterades ocasions". Sostenien que l'home, que és audioprotesista , magrejava les nenes i que, a alguna, li va arribar a llepar les parts íntimes. Durant el judici, l'home va negar les acusacions i va assegurar que el van denunciar "per revenja i per gelosia".  El tribunal conclou que "no ha quedat acreditat" que durant el període de convivència hagués fet tocaments als pits i als genitals de les nenes o les hagués obligat a fer-li fel·lacions.  La sentència també descarta que, després de la separació, aprofités que alguna vegada havia portat la seva neboda política d'11 anys amb cotxe fins a Barcelona per abusar sexualment d'ella durant el trajecte en cotxe. "No ha quedat acreditat que en aquestes trobades li efectués tocaments als pits, li toqués els genitals o els hi llepés", exposa l'Audiència de Girona.  El tribunal ressalta que aquest tipus de delictes sempre es cometen en la intimitat i, per tant, la declaració de les menors serien suficients per condemnar si es compleixen requisits de "credibilitat i fiabilitat" i hi ha corroboracions perifèriques. En aquest cas, però, exposa que les explicacions que van donar les denunciants desperten "seriosos i raonables dubtes" en relació a que els fets atribuïts a l'acusat "responguin a l'exacta realitat del que va succeir".  La sentència ressalta que, segons les nenes, totes les pràctiques sexuals es van produir mentre la seva mare preparava el sopar i elles estaven al llit. "Tractant-se d'un pis petit amb tres habitacions no distants de la cuina, resulta estrany que la mare mai entrés mentre l'acusat explicava contes a les seves filles i era molt arriscat per part del processat realitzar els actes que li atribueixen amb la possibilitat que el descobrís", resol  el tribunal.  "Els dubtes sobre la credibilitat i la fiabilitat dels testimonis determinen el pronunciament absolutori de l'acusat", conclou l'Audiència.

Summary: Absolt l'acusat d'abusar i fer tocaments a les seves tres fillastres i a una altra menor de la família a Blanes


El president de JxCat al Parlament, Albert Batet, ha afirmat que sigui quina sigui la sentència del Tribunal Suprem, s'obrirà una "nova etapa" en què l'independentisme "reprendrà la iniciativa" i enfilarà un "camí unitari". En el debat de política general, Batet ha defensat que el moviment independentista és "pacífic i no violent" i ha subratllat que són "gent de pau". En aquest sentit, ha retret a la portaveu de Ciutadans, Lorena Roldán, les declaracions en què insinuava que el president del Govern, Quim Torra, instava els CDR a "prémer" el detonador d'explosius. De nou, ha insistit que si Roldán no retira aquestes "acusacions velades" i demana disculpes, demanaran la seva reprovació com a portaveu de la formació taronja al Parlament. Davant aquestes paraules, i en gestos, Roldán ha suggerit a Batet que ho vagi escrivint.

Summary: JxCat diu que l'independentisme traçarà un "camí unitari" davant la sentència i defensa: "Només volem viure en pau"


El portaveu d’ERC diu que “no es pot cedir a les pressions” del govern espanyol i el TC i acusa l’Estat de “voler aturar la democràcia” ACN Barcelona.-El portaveu d’ERC, Sergi Sabrià, ha defensat aquest dilluns que els independentistes resisteixin “els embats” del govern espanyol i les estructures de l’Estat. A només un dia del debat d’investidura i després de la interlocutòria del TC, els republicans consideren que cal “més fermesa que mai” i mantenir la celebració de la sessió i a Carles Puigdemont (JxCat) com a candidat. “Cal tirar endavant. El poble ha escollit candidat i no hi renunciarem”, avisa Sabrià, que manté creu que els independentistes no poden “cedir a les pressions” del Tribunal Constitucional i el govern espanyol, i ha carregat contra l’Estat per intentar “aturar la democràcia” i no respectar els resultats del 21-D en voler impedir la investidura de Puigdemont. “Ara que l’embat és més ferotge que mai, és quan hem de ser més ferms. Se’n riuen de la democràcia, no respecten el resultat de les urnes i volen guanyar als jutjats el que no guanyen a les eleccions”. Amb aquestes paraules ha volgut començar Sergi Sabrià la seva intervenció en roda de premsa d’aquest dilluns per intentar deixar clar que ERC no vol que l’Estat condicioni la sessió d’investidura de Carles Puigdemont prevista per a aquest dimarts a la tarda.  I és que els republicans creuen que, després de les mesures dictades pel Tribunal Constitucional (TC) a la seva interlocutòria i les intencions manifestes del govern espanyol, “només es pot ser més ferm”. “ La interlocutòria del TC és esperpèntica, i juristes de totes les condicions així ho manifesten. Volen aturar la democràcia, que la decisió del poble no sigui respectada. I davant això, fermesa. Sabem el que ens juguem individualment i col·lectivament. Cal que tirem endavant, amb intel·ligència. El poble ha escollit un candidat i no hi renunciarem. Puigdemont és el nostre candidat i després de la interlocutòria hauria de ser-ho el de tots els demòcrates”, ha sentenciat Sabrià.  En aquest sentit, el portaveu d’ERC s’ha mostrat convençut que amb aquesta actitud de resistència i les negociacions entre els independentistes en marxa, el nou executiu tirarà endavant. “Seguim treballant en el pla de Govern i segur que tindrem acord. És imprescindible tenir Govern però també defensar els drets de tots els diputats”, ha etzibat, tot garantint que “el ple d’investidura es manté convocat i els diputats d’ERC seran allà per  trobar en tots els casos la millor de les solucions però sense cedir a les pressions de fora”.  El que sí tenen clar a ERC és que la situació actual no pot derivar en un bloqueig que acabi en una nova cita electoral. “Per a nosaltres, en cap cas és una opció tornar a noves eleccions”, ha dit Sabrià, que no ha volgut contemplar altres escenaris diferents a la investidura de Puigdemont per ser “hipòtesis sense certesa que es puguin produir”.  “Acabar amb el 155 és una prioritat absoluta i tenir Govern de manera immediata, també. El que no entenem és que es pugui vulnerar des del TC els drets dels diputats. No se’ns pot fer triar. Anirem a fons amb la defensa dels drets de tots els diputats, i això no pot implicar la renúncia a acabar amb el 155 de manera immediata”, ha dit Sabrià.

Summary: Sabrià: “Cal fermesa i tirar endavant. El poble ha escollit candidat i no hi renunciarem”


El 129è president de la Generalitat, Artur Mas, ha expressar el seu condol per la mort d'Antoni Subirà, fundador de Convergència Democràtica de Catalunya. Mas l'ha descrit com una "figura rellevant dins del partit i que ha fet una gran tasca pel país". A més ha volgut posar en valor el seu esforç "ingent i imprescindible per internacionalitzar la indústria catalana i situant-la com una de les més competitives del món", en la seva etapa com a conseller d'Indústria. A través d'un comunicat, Mas ha lloat també la seva "talla" com a parlamentari, paper que va desenvolupar durant més d'una dècada. "Una de les ments més clares i dels esperits més lliures que ha tingut la política del nostre país", ha conclòs el també president del PDeCAT. Subirà ha mort aquest diumenge als 77 anys. Va ser, juntament amb Miquel Roca i Junyent, Antón Canyelles i Jordi Pujol, un dels ideòlegs de CDC en la clandestinitat.

Summary: Mas destaca la "gran tasca" de Subirà pel país i pel partit


El primer secretari i candidat del PSC a la presidència de la Generalitat, Miquel Iceta, vol canviar "el viatge a Ítaca" per un full de ruta cap "a la reconciliació" a partir del 21-D. Iceta ha recordat que a la llegenda grega, en què s'han inspirat tant Artur Mas com Carles Puigdemont, acaben "morint tots" i només Odisseu arriba a destí. "Per això jo proposo un canvi de viatge cap a la reconciliació, perquè vull que Catalunya guanyi i no col·leccioni falses jornades històriques", ha assegurat el socialista. El candidat del PSC també afirma, en aquest sentit, que les eleccions  no han de servir "per premiar els independentistes que ens han dut al caire del precipici, i que ara ens volen fer donar una passa endavant". Davant d'això, Iceta aposta per "arribar a tots els catalans" perquè a través de la negociació "s'abandoni la rauxa" i es recuperi el catalanisme "pragmàtic".

Summary: Iceta vol canviar el viatge a Ítaca "on moren tots i només en queda un" per un cap a la "reconciliació" a partir del 21-D


El músic brasiler Caetano Veloso ha omplert de bossa nova aquest dissabte el Festival de Porta Ferrada de Sant Feliu de Guíxols (Baix Empordà). No ho ha fet sol, i és que a l'artista de 75 anys l'han acompanyat els seus tres fills, Moreno, Zeca i Tom, en el que ha estat un dels espectacles més intimistes i personals que s'han vist en la 56a edició del festival. Veloso ha arrencat amb 'Alegria Alegria' i 'O seu Amor', i ha enllaçat diverses peces clàssiques del seu repertori, que això sí ha combinat amb d'altres inèdites i que han arrencat forts aplaudiments per part dels 1.500 espectadors que s'han acostat a l'Espai Port a veure el músic. La presència de la saga Veloso ha agradat al públic, i és que les cançons han tingut un aire rejovenit, sense perdre l'essència d'un artista que ha tancat un concert de dues hores i gairebé 30 cançons amb 'Está escrito', acompanyat de llargs aplaudiments i amb el públic corejant-la. Caetano Veloso té recorregut per a temps. Després de complir tres quarts de segle l'artista brasiler continua recorrent els escenaris de tot el planeta amb èxit de públic a cada concert. Aquest dissabte ha estat el torn per veure'l al Festival Porta Ferrada. Els 1.500 espectadors que no s'ho han volgut perdre han estat testimonis d'un Veloso enèrgic però intimista, en un espectacle que compta amb un dels al·licients que més il·lusió fa al propi artista: La seva família. Zeca, Moreno i Tom Veloso han cantat al costat d'un dels referents de la bossa nova, en un espectacle que evidencia un bon recorregut de les cançons que han portat Caetano Veloso a ser reconegut com un artista cabdal en la revolució de la música brasilera. Tots quatre han aparegut davant del públic que gairebé omplia les 1.500 localitats de l'Espai Port, formant un grup i una família. Zeca als teclats, Moreno a la guitarra acompanyant el seu pare i Tom al baix. Els Veloso han arrencat els primers aplaudiments just abans de tocar els primers acords d''Alegria Alegria'. D'allà fins al final del concert una bona sintonia entre el públic i Veloso, que ha repassat grans temes de la seva carrera com 'Ofertório', que dona nom al projecte que Caetano ha engegat amb els seus fills, i que ha servit per posar-se el públic a la butxaca. Tot plegat farcit amb altres temes inèdits en què s'ha vist l'estreta relació entre la saga dels Veloso, compartint micròfon gairebé a parts iguals. En total prop de 30 cançons que han comptat amb punts electrònics i que s'han barrejat amb els clàssics de l'artista brasiler com 'A tua presença morena' o 'O leaozinho', la peça que Veloso cantava als qui ara comparteixen escenari amb ell, quan eren petits. El concert s'ha tancat amb 'Deusa de Amor', una de les més esperades i 'Esta escrito'. Després diverses reverències de Veloso al públic que omplia l'Espai Port i que ha acabat ovacionant l'artista i els seus fills. Gilberto Gil, un referent Malgrat la diferència d'edat entre els quatre músics, un dels nexes entre tots ells –família a banda- ha estat el referent musical. Els Veloso han homenatjat la figura del seu compatriota a qui han lloat en diverses ocasions, i de fet, han tocat una peça composada a quatre mans per Caetano i Gilberto. "Tornar a la joventut"  Entre els assistents molt bona sintonia i sobretot bona crítica. Els 1.500 espectadors que s'han aplegat a l'Espai Port de Sant Feliu de Guíxols han aplaudit l'actuació de Caetano Veloso i els seus fills. A la sortida la Núria Serra explicava que havia vingut perquè sempre ha escoltat cançons de Caetano  Veloso i que li havia servit per "retornar a la joventut". En definitiva, un concert que ha servit per reivindicar Caetano Veloso i assegurar un llegat d'un artista que s'ha mostrat "orgullós" dels seus fills i el llegat que deixa.

Summary: El Caetano Veloso més íntim i familiar omple el Festival de Porta Ferrada de Sant Feliu de Guíxols


Un veí del Pla del Penedès de 40 anys ha estat detingut pels Mossos d'Esquadra com a presumpte autor d'un delicte de tràfic de drogues. La policia afirma que li va trobar 135 grams de cocaïna en diferents embolcalls al congelador de casa seva. Els fets van tenir lloc el dilluns quan agents de la comissaria de Sant Sadurní d’Anoia es van assabentar que l'individu podria estar en possessió d'una quantitat “significativa” de substàncies estupefaents. El relat policial indica que després de constatar que, efectivament, amagava en aquest electrodomèstic 25 petits embolcalls de plàstic i un embolcall més gran amb cocaïna, l'home va quedar detingut. L'home, amb dos antecedents anteriors, va passar a disposició judicial al Jutjat d’Instrucció en funció de guàrdia de Vilafranca del Penedès i el jutge instructor en va decretar la llibertat amb càrrecs.

Summary: Detenen un home al Pla del Penedès que tenia 135 grams de cocaïna al congelador de casa seva


La Comissió d'Urbanisme de la Catalunya Central ha aprovat definitivament aquest dimarts el pla especial perquè el celler Oller del Mas, a Manresa, pugui desenvolupar nous usos turístics i de lleure i, al mateix temps, pugui ampliar la seva producció vitivinícola. El projecte de l'empresa preveu implantar un càmping de luxe amb espai d'acampada i bungalows i un centre hípic per a activitats dirigides a persones amb discapacitats físiques o psíquiques. A més, a la finca s'ampliaran les instal·lacions esportives existents i es crearan quatre noves pistes de pàdel, una pista polivalent, un camp de futbol i un rocòdrom. A prop del càmping està previst ubicar-hi una aula de natura i, a més, es construirà un nou celler de criança de vi soterrat per absorbir l'increment de producció de vi. El projecte de l'Oller del Mas també inclou l'arranjament dels accessos i aparcaments, el soterrament de línies elèctriques, la recuperació del bosc de ribera en l'àmbit del torrent de l'Oller i mesures d'integració paisatgística de les noves edificacions.

Summary: Urbanisme aprova el projecte enoturístic del celler manresà Oller del Mas


Diverses informacions apunten a canvis en les titulacions que han aparegut als seus diferents currículums ACN Madrid.-Ciutadans s’ha vist obligat aquest divendres a defensar el currículum del president del partit, Albert Rivera, esquitxat per la polèmica dels màsters i les titulacions després que el president espanyol, Pedro Sánchez, hagi hagut de publicar la seva tesi. Les mirades s’han centrat en les últimes hores en els canvis en el currículum del líder de la formació taronja, que assegura a la versió del web del partit que Rivera és doctorand, un extrem que nega la rectora de la Universitat Autònoma de Barcelona (UAB), Margarida Arboix. Diverses informacions apunten a canvis en el currículum de Rivera al llarg d’aquests anys, en què han aparegut i desaparegut dos màsters i un doctorat.  Aquest divendres Ciutadans ha assegurat que el currículum de Rivera “ha estat sempre públic i accessible per a qualsevol a un simple clic a les webs oficials de les institucions on ha desplegat la seva tasca”.  Segons Ciutadans, “tal com apareix en aquestes webs, abans i ara, Rivera és llicenciat i màster en Dret per la Universitat Ramon Llull ESADE, té un curs de màrqueting Polític per la universitat George Washington i també va cursar estudis de doctorat en Dret Públic a la Universitat Autònoma de Batcelona en finalitzar la carrera”.  Amb tot, segons el partit, el president de Cs “va decidir no iniciar la tesi doctoral per la seva dedicació exclusiva a l’activitat política, com ell mateix ha manifestat públicament en diverses entrevistes i fòrums de debat”. “És el que diu el seu currículum: que va obtenir les citades titulacions i que també va obtenir estudis de doctorat”. Aquest divendres la rectora de la Universitat Autònoma de Barcelona (UAB), Margarida Arboix, ha negat que el líder de Ciutadan sigui doctorand de Dret Constitucional a la UAB tal i com apareix en el seu currículum de la web del partit. Arboix, al 'El matí de Catalunya Ràdio', ha recalcat que no consta que fes la tesi i que si actualment estigués matriculat, Rivera hagués hagut de fer un seguiment aquest mes de setembre, ja que anualment, el doctorand ha de presentar la feina feta i el director ha d'emetre un informe. Si es conclou que no s'ha avançat, se'l suspèn, ha aclarit Arboix. Arboix si que ha reconegut que va fer ''alguns cursos de doctorat''.

Summary: Ciutadans defensa el currículum de Rivera malgrat que hi consta que és doctorand mentre la UAB ho nega


L'ANC, Òmnium i l'Associació Catalana pels Drets Civils han convocat una nova concentració aquest dimecres davant del centre penitenciari de Lledoners, a Sant Joan de Vilatorrada (Bages), on han d'arribar els exconsellers empresonats Josep Rull, Jordi Turull i Joaquim Forn. "Demà, tornarem a Lledoners per exigir la llibertat de tots els presos polítics i dels exiliats", afirmen les entitats en un missatge a través de les xarxes socials. La convocatòria és a les 7 de la tarda. Forn, Rull i Turull han estat aquesta nit a Valdemoro i es preveu que arribin aquest dimarts a la presó de Zuera, a Saragossa, com a pas previ abans d'arribar dimecres primer, a Can Brians 2 i després, a Lledoners.  Institucions Penitenciàries seguirà amb ells el mateix procediment que va utilitzar la setmana passada en el trasllat d'Oriol Junqueras, Raül Romeva, Jordi Sànchez i Jordi Cuixart, que van ser primer concentrats a Valdemoro, des d’on van anar a parar a Zuera i posteriorment a Can Brians 2. La seva destinació va ser la presó de Lledoners, on també arribaran aquest dimecres Rull, Turull i Forn.

Summary: L'ANC i Òmnium criden a concentrar-se dimecres a Lledoners per l'arribada de Rull, Turull i Forn


Ada Colau s'ha adreçat a Pedro Sánchez a través de Twitter per assegurar-li: "Els que hem fet els deures i hem pactat governs podem anar a dormir. Sánchez no. Bona nit". L'alcaldessa de Barcelona ha reaccionat d'aquesta manera a les declaracions que el president en funcions del govern espanyol ha fet aquest dijous en una entrevista a 'La Sexta'. El líder del PSOE ha afirmat que si hagués format un govern amb Unides Podem "no podria dormir igual que el 95% dels espanyols", perquè "hi hauria un govern defensant la Constitució i un altre els suposats presos polítics".

Summary: Colau a Sánchez: "Els que hem fet els deures i hem pactat governs podem anar a dormir"